На основу члана 20. став 1 тачка 17. и члана 32. став 1.тачка 16. Закона о локалној самоуправи (Службени гласник РС, број 129/07 и 83/2014 - др. закон), члана 209. Закона о социјалној заштити (Службени гласник РС, број 24/11), на основу члана 39. став 1. тачка 7. Статута Општине Оџаци (Службени лист општине Оџаци, број 17/2008, 27/2010) Скупштина општине Оџаци на 6. седници одржаној 06.11.2017. године, донела је:

**Одлуку о правима у социјалној заштити из надлежности општине Оџаци**

**УВОДНЕ ОДРЕДБЕ**

**Члан 1.**

Одлуком о социјалној заштити утврђују се права грађана општине Оџаци на услуге социјалне заштите и мере материјалне подршке, поступци за остваривање права, права и обавезе корисника социјалне заштите, финансирање социјалне заштите, као и друга питања од значаја за социјалну заштиту на нивоу локалне заједнице у складу са Законом о социјалној заштити. Сви појмови у овој одлуци употребљени у граматичком мушком роду подразумевају мушки и женски природни род.

**Члан 2.**

Сваки појединац и породица којима је неопходна друштвена помоћ и подршка ради савладавања социјалних и животних тешкоћа и стварање услова за задовољење основних животних потреба имају право на социјалну заштиту у складу са законом, у висини, под условима и на начин утврђен овом одлуком и у складу са материјалним и другим могућностима града.

Права на социјалну заштиту обезбеђују се пружањем услуга социјалне заштите и материјалном подршком. Права утврђена овом одлуком су лична и непреносива.

**Члан 3.**

Корисник права на услуге социјалне заштите и мере материјалне подршке јесте појединац, односно породица која се суочава с препрекама у задовољавању потреба, услед чега не може да достигне или да одржи квалитет живота, или која нема довољно средстава за подмирење основних животних потреба, а не може да их оствари својим радом, приходом од имовине или из других извора.

Породицом у смислу остваривања права на мере материјалне подршке сматрају се супружници и ванбрачни партнери, деца и сродници у правој линији без обзира на степен сродства, као и сродници у побочној линији до другог степена сродства, под условом да живе у заједничком домаћинству.

Лице које је закључило уговор о доживотном издржавању не може да оствари права на мере материјалне подршке, предвиђенe овом одлуком.

Корисници права на социјалну заштиту су грађани који имају пребивалиште на територији општине Оџаци.

Изузетно, право на социјалну заштиту у складу са одредбама ове одлуке признаје се и:

* лицима која имају боравиште на територији општине Оџаци која се нађу у стању потребе за услугама социјалне заштите и мерама материјалне подршке;
* лицима која се нађу у скитњи или им је из других разлога потребно обезбедити право на социјалну заштиту;
* корисницима социјалних услуга који имају пребивалиште на територији других општина, у складу са одредбама међуопштинског споразума о пружању услуга социјалне заштите;
* страним држављанима и лицима без држављанства у потреби за социјалном заштитом, у складу са Законом и међународним уговорима.

 **Члан 4.**

Средства за обављање делатности социјалне заштите обезбеђују се у буџету општине Оџаци.

Средства за обезбеђивање услуга социјалне заштите могу се прибављати и путем донација, као и уступањем имовине, оснивањем задужбина и фондација, у складу са законом.

Имовина намењена социјалној заштити може се користити искључиво за обезбеђење услуга социјалне заштите.

Средства за обезбеђивање права на услуге социјалне заштите предвиђене овом одлуком обезбеђују се и из наменских трансфера буџета Републике Србије у складу са чланом 207. Закона о социјалној заштити и Уредбом о наменским трансферима.

* обезбеђивању средстава за пружање услуга социјалне заштите учествује и корисник, у обиму и на начин утврђен законом и овом одлуком.

**Члан 5.**

На поступак за остваривање права на услуге социјалне заштите и мере материјалне подршке предвиђене овом одлуком,примењују се одредбе закона којим се уређује општи управни поступак, ако Законом о социјалној заштити није другачије одређено. Средства за покриће трошкова поступка за остваривање права из ове одлуке обезбеђују се у буџету општине.

**Члан 6.**

Општина Оџаци у обезбеђивању права грађана на социјалну заштиту сарађује са установама и другим облицима организовања утврђених законом који обављају делатност: пружаоцима услуга социјалне заштите, установама предшколског, основног, средњег и високог образовања; здравственим установама, полицијом, правосудним и другим државним органима, удружењима и другим правним и физичким лицима.

Сарадња у пружању услуга социјалне заштите остварује се у оквирима и на начин утврђен споразумима о сарадњи.

**УСЛУГЕ СОЦИЈАЛНЕ ЗАШТИТЕ**

 **Члан 7.**

Услуге социјалне заштите су активности пружања подршке и помоћи појединцу и породици ради побољшања, односно очувања квалитета живота, отклањања или ублажавања ризика неповољних животних околности, као и стварања могућности да самостално живе у друштву.

**Члан 8.**

 У складу са чл. 40 Закона о социјалној заштити општина Оџаци безбеђује следеће групе услуга социјалне заштите:

- дневне услуге у заједници

- услуге смештаја

- услуге подршке за самосталан живот

* саветодавно-терапијске и социјално-едукативне услуге

**Члан 9.**

Спецификација услуга у складу са Правилником о ближим условима и стандардима за пружање услуга социјалне заштите, обезбеђивање и пружање услуга, као и критеријуми за учешће корисника и њихових сродника у цени услуге биће дефинисани правилником за све услуге предвиђене овом одлуком.

Општинско веће даје сагласност на предлог правилника лиценцираног пружаоца услуге изабраног у поступку јавне набавке услуга социјалне заштите, као и сагласност на предлог правилника пружаоца услуге који је одабран по основу јавног конкурса, у случају када је реч о услугама које нису стандардизоване.

 **ДНЕВНЕ УСЛУГЕ У ЗАЈЕДНИЦИ**

**Члан 10.**

Дневне услуге у заједници обухватају активности које подржавају боравак корисника у породици и непосредном окружењу.

**Члан 11.**

Општина Оџаци обезбеђује право на следеће дневне услуге у заједници:

* помоћ у кући за одрасла и старија лица/децу са сметњама у развоју/лица са менталним и интелектуалним потешкоћама/другим рањивим групама у складу са потребама локалне заједнице;
* дневни боравак за децу, младе и одрасла лица са сметњама у развоју;
* лични пратилац детета и ученика.

***-ПОМОЋ У КУЋИ ЗА ОДРАСЛА И СТАРИЈА ЛИЦА***

**Члан 12.**

Сврха помоћи у кући је подршка корисницима у задовољавању свакодневних животних потреба, како би се унапредио или одржао квалитет живота.

Услуга помоћи у кући се пружа корисницима на територији општине Оџаци.

**Члан 13.**

Помоћ у кући пружа се када је породична подршка недовољна или није расположива, у складу са идентификованим индивидуалним потребама особа, које услед немоћи или смањених функционалних способности нису у стању да живе без помоћи других лица.

Нормативи и стандарди за пружање услуге помоћ у кући уређују се посебним Правилником, који уз сагласност Општинског већа доноси пружалац услуге.

***- ДНЕВНИ БОРАВАКА***

**Члан 14.**

Сврха услуге дневног боравка састоји се у унапређењу квалитета живота корисника у властитој социјалној средини кроз одржање и развијање социјалних, психолошких и физичких функција и вештина, како би се у што већој мери оспособили за самосталан живот.

Кроз услугу дневног боравка корисници у организованом окружењу, и уз потребан надзор, задовољавају развојне потребе, стичу и развијају животне вештине, личну и друштвену одговорност ради развоја самосталности, социјалних, сазнајних и других важних функција.

Услугом дневног боравка реализује се позитивно и конструктивно искуство боравка изван породице, а члановима породице слободно време за бављење радним и другим активностима.

Услуга дневног боравка се реализује кроз осмишљене програме, у планираним и ограниченим временским периодима.

**Члан 15.**

Услуге дневног боравка доступне су:

* деци и младима са телесним инвалидитетом, односно интелектуалним тешкоћама, који имају потребу за дневном негом, надзором и подршком у одржању и развијању потенцијала, на начин који не омета њихово школовање;
* одраслима са телесним инвалидитетом, односно интелектуалним тешкоћама, који имају потребу за дневном негом и надзором, и подршком у одржању и развијању њихових потенцијала;

Нормативи и стандарди за пружање услуге дневног боравка уређују се посебним Правилником, који уз сагласност Општинског већа града доноси пружалац услуге.

***-ЛИЧНИ ПРАТИЛАЦ ДЕТЕТА УЧЕНИКА***

**Члан 16.**

Сврха ангажовања личног пратиоца је пружање детету и ученику одговарајуће индивидуалне практичне подршке ради укључивања у редовно школовање, и активности у заједници, ради успостављања што већег нивоа самосталности.

Услугу непосредно пружа лични пратилац детета и ученика кроз активности које се планирају и реализују у складу са индивидуалним потребама детета.

Услуга се може користити до краја редовног школовања укључујући завршетак средње школе.

**Члан 17.**

Лични пратилац доступан је детету и ученику са инвалидитетом односно са сметњама у развоју, коме је потребна подршка за задовољавање основних потреба у свакодневном животу у области кретања, одржавања личне хигијене, храњења, облачења и комуникације са другима, под условом да је укључено у васпитно образовну установу.

Нормативи и стандарди за пружање услуге лични пратилац детета и ученика уређују се посебним Правилником, који уз сагласност Општинског већа доноси пружалац услуге.

**УСЛУГЕ СМЕШТАЈА**

 **Члан 18.**

Услуге смештаја обезбеђују кориснику краткотрајни смештај, осигуравају му безбедност у кризним ситуацијама,задовољење његових основних потреба и приступ другим услугама, док се не утврди одговарајући облик заштите или обезбеђивање неопходних услуга у месту пребивалишта, а у трајању до 8 дана.

Право на привремени смештај у прихватилиште или прихватну станицу обезбеђује се за лица која имају пребивалиште на територији општине Оџаци, а за поступање у конкретном случају постоји месна надлежност Центра за социјални рад у Оџацима односно центра на чијој територији су лица са пребивалиштем на територији општине Оџаци, затечена.

**Члан 19.**

Општина Оџаци обезбеђује привремени смештај у прихватилиште за жртве насиља у породици и жртве трговине људима.

*-* ***ПРИВРЕМЕНИ СМЕШТАЈ У ПРИХВАТИЛИШТЕ ЗА ЖРТВЕ НАСИЉА У ПОРОДИЦИ***

**Члан 20.**

Прихватилиште за жртве породичног насиља и жртве трговине људима обезбеђује смештај и исхрану, приступ здравственој заштити, правну помоћ, саветовање и консултације, психо-социјалну подршку, упућивање на оспособљавање за рад,упућивање и повезивање са другим службама у заједници.

Услуга из става 1. овог члана обезбеђује се у ситуацијама акутног стања насиља у породици (наношење или покушај наношења телесне повреде, изазивање страха претњом, присиљавање или навођење на сексуални однос, ограничавање слободе кретања или комуницирања са трећим лицима, вређање као и свако друго дрско,безобзирно и злонамерно понашање).

**Члан 21.**

Услуга привременог смештаја у прихватилиште за жртве насиља у породици обезбеђује се деци и ненасилном родитељу,жртвама породичног злостављања и занемаривања, над којима се насиље врши, као и и жртвама трговине људима.

Услуга привременог смештаја у прихватилиште за жртве насиља у породици доступна је и корисницима који немају пребивалиште на територији општине Оџаци, под условима и на начин дефинисаним споразумом о међуопштинској сарадњи.

Нормативи и стандарди за пружање услуге прихватилишта из става 1, овог члана уређује се посебним Правилником, који уз сагласност Општинског већа доноси пружалац услуге.

*-****СОЦИЈАЛНО СТАНОВАЊЕ У ЗАШТИЋЕНИМ УСЛОВИМА***

 **Члан 22**

Социјално становање у заштићеним условима је облик социјалне заштите појединца и породице у стању социјалне потребе, који немају решено питање становања и пружа се у наменски изграђеним објектима без могућности откупа.

 Кориснику социјалног становања у заштићени условима обезбеђује се:

* становање у наменски изграђеним објектима;
* стручна подршка и одговарајући облици помоћи у самосталном живљењу.

Корисници социјалног становања у заштићеним условима могу бити:

* корисици новчане социјалне помоћи;
* самохрани родитељи;
* стара лица;
* особе са инвалидитетом;
* млађа пунолетна лица без оба родитеља која су на редовом школовању;
* избегла и интерно расељена лица;
* друга лица по стручној процени Центра за социјални рад.

Корисници социјалног становања су домаћин и чланови његове породице.

**Члан 23**

 Општина Оџаци обезбеђује објекте за остваривање права на социјално становање у заштићеним условима, у складу са могућностима.

 Објекти за остваривање овог облика заштите су у својини општине Оџаци.

 Корисници социјалног становања не могу стећи право својине на објектима које користе.

**Члан 24.**

Трошкови становања (струја, телефон, вода и друге комуналне услуге и накнаде) као и трошкове текућег одржавања сносе корисници права сопственим средствима.

**Члан 25.**

О праву на социјално становање у заштићеним условима одлучује решењем општинско већe на предлог Комисије за утврђивање редоследа лица за остваривање права на социјално становање коју образује Председник општине Оџаци.

Решењем о образовању Комисије из става 1.овог члана, одређује се број, састав и мандат чланова као и задаци Комисије.

Комисија спроводи поступак и утврђује редослед лица за остваривање права према критеријумима и мерилима утврђеним актом који доноси Председник општине.

**Члан 26.**

На основу решења из члана 25.ове одлуке, општина Оџаци и корисник права закључују уговор о међусобним правима и обавезама у вези са становањем.

 Уговор из става 1. овог члана потписује Председник општине Оџаци или лице које он овласти.

**Члан 27.**

 Право на социјално становање у заштићеним условима престаје ако:

* корисник права престане да испуњава услове утврђене чланом 22. ове одлуке;
* корисник права или члан његовог домаћинства реши стамбену потребу на други начин.

Решењем о престанку права на социјално становање у заштићеним условима утврђује се рок за примопредају стана и отказни рок за раскид Уговора из члана 26.

**УСЛУГЕ ПОДРШКЕ ЗА САМОСТАЛАН ЖИВОТ**

**Члан 28.**

Услуге подршке за самосталан живот пружају се појединцу да би се његове могућности за задовољење основних потреба изједначиле са могућностима осталих чланова друштва, да би му се побољшао квалитет живота и да би могао да води активан и самосталан живот у друштву.

*-* ***ПЕРСОНАЛНА АСИСТЕНЦИЈА***

**Члан 29.**

Сврха услуге персоналне асистенције је пружање одговарајуће индивидуалне практичне подршке која је кориснику неопходна за задовољавање личних потреба и укључивање у образовне, радне и друштвене активности у заједници, ради успостављања што већег нивоа самосталности.

**Члан 30.**

Услуге персоналне асистенције доступне су пунолетним лицима са инвалидитетом, којима је утврђена потреба за првим или другим степеном подршке, који остварују право на увећани додатак на туђу негу и помоћ, имају способност за самостално доношење одлука, радно су ангажовани или активно укључени у рад различитих удружења грађана, спортских друштава, политичких партија и других облика друштвеног ангажмана, односно, укључени су у редовни или индивидуални образовни програм.

Нормативи и стандарди за пружање персоналне услуге уређује се посебним Правилником, који уз сагласност Општинског већа доноси изабрани пружалац услуге.

**САВЕТОДАВНО-ТЕРАПИЈСКЕ И СОЦИЈАЛНО ЕДУКАТИВНЕ УСЛУГЕ**

**Члан 31.**

Саветодавно-терапијске и социјално-едукативне услуге пружају се као вид помоћи појединцима и породицама, ради унапређивања породичних односа, превазилажења кризних ситуација и стицања вештина за самосталан и продуктиван живот у друштву.

Општина Оџаци обезбеђује:

* саветодавно терапијске услуге,
* социјално-едукативне услуге.

*-****САВЕТОДАВНО ТЕРАПИЈСКЕ УСЛУГЕ***

**Члан 32.**

Услуге се пружају породици са циљем решавања проблема у оквиру система социјалне заштите, развијање ефикаснијих и хуманијих активности свих система помоћи,иницирање и обликовање нових стручних доктрина на подручју социјалног, психолошког и педагошког рада развијање одговарајућих личних капацитета у циљу успостављања функционалног брачног, породичног, и побољшања живота, деце, одраслих и старијих.

**Члан 33.**

Сви грађани са територије општина Оџаци имају право на саветодавно терапијске услуге у којима се реализују психолошко педагошке, социјалне и правне услуге, а на основу указане личне потребе или препорука надлежних институција.

Нормативи и стандарди за пружање саветодавно терапијских услуга уређују се посебним Правилником, који уз сагласност Општинског већа доноси изабрани пружалац услуге.

*-****СОЦИЈАЛНО ЕДУКАТИВНЕ УСЛУГЕ***

**Члан 34.**

Услуге се пружају појединцима и породицама ради превазилажења кризних ситуација, стицање вештина за самосталан и продуктиван живот у заједници.

Услуге су намењене свим корисницима: појединац, породица или група, а у

зависности од утврђених потреба.

Нормативи и стандарди за пружање социјално едукативних услуга уређују се посебним Правилником, који уз сагласност Општинског већа доноси изабрани пружалац услуге.

 **ОБЕЗБЕЂЕЊЕ УСЛУГА СОЦИЈАЛНЕ ЗАШТИТЕ**

**НАРУЧИВАЊЕ УСЛУГА СОЦИЈАЛНЕ ЗАШТИТЕ**

**Члан 35.**

Пружање услуга социјалне заштите из ове Одлуке за које су Правилником о ближим условима и стандардима за пружања услуга социјалне заштите, прописани стандарди за пружање услуга,поверава се уговором овлашћеном пружаоцу услуге изабраном у поступку јавне набавке у складу са Законом о социјалној заштити и Законом о јавним набавкама.

Општина Оџаци као наручилац услуге, позив за подношење понуда за пружање услуга социјалне заштите објављује у складу са законом којим се уређују јавне набавке.

**Члан 36.**

Уговор о јавној набавци услуге закључује се између наручиоца услуге и одабраног овлашћеног пружаоца услуге социјалне заштите, и њиме се обавезно уређује начин плаћања, праћење и трајање пружања услуге, као и начин извештавања и услови раскида уговора.

**Члан 37.**

 У циљу економичнијег и ефикаснијег обезбеђивање услуга социјалне заштите,

општина Оџаци , може на основу споразума сачињеног са суседним општинама, објавити заједнички позив за подношење понуда за пружање услуга.

**Члан 38.**

Услуге социјалне заштите за које нису прописани стандарди обезбеђују се путем јавног конкурса, а права и обавезе општине Оџаци и изабраног пружаоца услуге регулишу се уговором.

Обавезни елементи уговора се односе на дефинисање садржине услуге, начина и динамике плаћања, трајање услуге,извештавања о пруженим услугама и услови за раскид уговора.

**ПОСТУПАК ЗА КОРИШЋЕЊЕ УСЛУГА СОЦИЈАЛНЕ ЗАШТИТЕ**

 **ПОКРЕТАЊЕ ПОСТУПКА ЗА ПРИЗНАВАЊЕ ПРАВА НА УСЛУГЕ СОЦИЈАЛНЕ ЗАШТИТЕ**

**Члан 39.**

Иницијативу за покретање поступка за признавање права на услуге социјалне заштите може поднети свако физичко или правно лице.

Надлежна служба Центра за социјални рад Оџаци је надлежна за покретање поступка за коришћење услуге и остваривање права за грађане са пребивалиштем на територији општине Оџаци као и затечених лица у случају потреба за неодложном интервенцијом.

Нормативи и стандарди рада за обављање послова из надлежности локалне самоуправе и критеријуми и мерила за утврђивање цене услуга које пружа Центар за социјални рад Оџаци биће уређени посебним Правилником.

**ОДЛУКА О КОРИШЋЕЊУ УСЛУГЕ**

**Члан 40.**

Поступак за коришћење услуге из ове одлуке коју обезбеђује општина Оџаци спроводи Надлежна служба Центра за социјални рад Оџаци, по службеној дужности или на захтев корисника.

Надлежна служба Центра за социјални рад Оџаци је месно надлежна за спровођење поступка за признавање права на услугу за кориснике који имају пребивалиште на територији општине Оџаци.

Изузетно, Надлежна служба Центра за социјални рад Оџаци може спровести поступак за коришћење услуге из става 1. овог члана у случају да корисник има боравиште на територији општине Оџаци.

Надлежна служба Центра за социјални рад Оџаци одлучује о коришћењу услуга предвиђених овом одлуком, применом одредаба закона којим се уређује општи управни поступак, ако Законом о социјалној заштити није другачије одређено.

 У поступку одлучивања о признавању права на услуге социјалне заштите које се пружају деци и младима, а које су признате овом одлуком надлежна служба Центра за социјални рад Оџаци, по потреби, прибавља мишљење Интерресорне комисије.

**Члан 41.**

Надлежна служба Центра за социјални рад Оџаци доноси решење о признавању права на коришћење услуге коју обезбеђује општина Оџаци и упућује корисника код изабраног пружаоца услуге.

Надлежна служба Центара за социјални рад упућује корисника, ради коришћења услуге коју је општина Оџаци обезбедила путем јавне набавке, овлашћеном пружаоцу услуге са којим је закључен Уговор о пружању услуге.

**Члан 42.**

Ако надлежна служба Центра за социјални рад Оџаци процени да корисник нема потребу за услугом, захтев за коришћење тражене услуге социјалне заштите одбиће се решењем.

 **Члан 43.**

Против решења којим се одбија захтев за коришћење услуге може се изјавити жалба у року од 15 дана.

Жалба из става 1. овог члана изјављује се Општинском већу општина Оџаци као надлежном органу јединице локалне самоуправе.

Одлука о жалби из става 1. овог члана доноси се у року од 30 дана.

**Члан 44.**

Ако овлашћени пружалац услуге одбије да кориснику пружи услугу предвиђену решењем о признавању права, дужан је да о томе одмах, писменим путем, обавести Центар за социјални рад и корисника, и да за то наведе разлоге.

Поводом обавештења из става 1. овог члана, корисник у року од осам дана од пријема обавештења, може упутити притужбу Центру за социјални рад.

Надлежна служба Центра за социјални рад Оџаци ће,пошто размотри притужбу из става 2. овог члана, упутити корисника другом овлашћеном пружаоцу са списка овлашћених пружалаца услуге, ако овлашћени пружалац услуге из става 1. овог члана упућеном кориснику не може пружити услугу.

О одбијању пружања услуге Надлежна служба Центра за социјални рад Оџаци

одмах обавештава надлежно одељење општинске управе , орган надлежан за издавање лиценце пружаоцима услуга социјалне заштите и инспекцију социјалне заштите.

**Члан 45.**

 О реализованим упутима, односно закљученим уговорима о пружању услуге

 социјалне заштите, као и о непосредном уговарању коришћења услуге, одмах по отпочињању пружања услуге надлежна служба Центра за социјални рад Оџаци извештава надлежно одељење општинске управе.

Надлежна служба Центра за социјални рад Оџаци подноси годишњи извештај о одбијању пружања услуга социјалне заштите општини Оџаци и Заводу за социјалну заштиту.

 **ФИНАНСИРАЊЕ УСЛУГА СОЦИЈАЛНЕ ЗАШТИТЕ**

 **Члан 46.**

Средства за пружање услуга социјалне заштите обезбеђују се:

* из буџета општине Оџаци за кориснике који имају пребивалиште на територији општине Оџаци;
* из средстава корисника и учешћа корисника у трошковима услуге;
* из буџета других локалних самоуправа на чијој територији корисници услуге имају пребивалиште у складу са међуопштинским споразумом о пружању услуге;
* из наменских трансфера обезбеђених у складу са чланом 207. Закона о социјалној заштити и Уредбом о наменским трансферима;
* из других извора (партнерства са националним и међународним организацијама, донација, ЕУ фондова и сл.).

**Члан 47.**

У зависности од социјално-економског статуса корисника, плаћање услуге може бити:

- из средстава корисника, његовог сродника или трећег лица;

- уз делимично учешће корисника, његовог сродника, трећег лица или буџета јединице локалне самоуправе;

- у целости из буџета локалне самоуправе.

**Члан 48.**

Корисник и његови сродници обавезни на издржавање учествују у трошковима услуге у складу са посебним Правилником који доноси Општинско веће општине Оџаци.

 **МАТЕРИЈАЛНА ПОДРШКА**

 **Члан 49.**

Право на материјалну подршку остварује се ради обезбеђења егзистенцијалног минимума и подршке социјалној укључености корисника.

Општина Оџаци обезбеђује право на следеће врсте материјалне помоћи:

1. **материјална подршка у новцу**

1.1. једнократна новчана помоћ

1.2. трошкови сахрањивања

1.3. социјално укључивање корисника једнократне новчане помоћи

1. **материјална подршка у натури**

2.1. набавка пакета хране, хигијене, огрева, одеће и обуће ;

2.2. опремање корисника за смештај у установу социјалне заштите или другу породицу

2.3. накнада трошкова превоза корисника и пратиоца приликом смештаја у установу социјалне заштите или другу породицу

2.4. новогодишњи пакетићи за децу корисника НСП и децу из осетљивих група са територије општине Оџаци

**Члан 50.**

Критеријуми за остваривање права на мере материјалне подршке, надлежност и поступак за остваривање права и друга питања од значаја за обезбеђивање права биће дефинисана посебним правилником који усваја Општинско веће општине Оџаци.

**МАТЕРИЈАЛНА ПОДРШКА У НОВЦУ**

**Члан 51.**

Једнократну новчану помоћ као вид материјалне подршке могу користити појединац и породица, који се изненада или тренутно нађе у стању социјалне потребе, за отклањање последица елементарних непогода, тешку болест, прихват по престанку смештаја у установу, као и у другим ванредним приликама које не могу самостално превазићи, а нарочито када немају никаквих прихода и не могу, из Законом предвиђених разлога, да остваре право на редовну новчану социјалну помоћ.

Висина једнократне помоћи у новцу утврђује се у зависности од потреба корисника и расположивих буџетских средстава.

Износ једнократне новчане помоћи не може бити већи од просечне зараде по запосленом у јединици локалне самоуправе у месецу који претходи месецу у коме се врши исплата.

Једнократна новчана помоћ може се одобрити истом кориснику највише три пута у току године, а само изузетно више пута у току године, уколико укупна средства примљена по овом основу не прелазе износ просечне нето зараде по запосленом на територији општине Оџаци према последњем објављеном податку у моменту подношења захтева.

Решење о признавању права на једнократну новчану помоћ доноси надлежна служба Центра за социјални рад Оџаци у складу са посебним Правилником који доноси Општинско веће општине Оџаци.

Исплату једнократних новчаних помоћи врши Центар за социјални рад из средстава

буџета локалне самоуправе.

**Члан 52.**

Накнада трошкова сахране признаје се за:

- корисника новчане социјалне помоћи или члана његове породице;

-лица без прихода смештена у установу социјалне заштите или другу породицу за чији смештај трошкове сноси надлежно министарство;

* лице које је живело само и нема законске обвезнике издржавања;
* непознато лице или лице непознатог пребивалишта.

**Члан 53.**

Накнада трошкова се признаје у висини стварних трошкова учињених за набавку најнеопходније погребне опреме (сандук најниже вредности, покров, крст са натписом, превоз, сахрањивање,накнада за гробно место уколико није обезбеђено на други начин). Трошкови сахране признају се највише до висине минималних цена погребне опреме из претходног става овог члана које су одобрене јавном комуналном предузећу чији је оснивач oпштина Оџаци, а које обавља ову делатност.

**Члан 54.**

Поступак за остваривање права на накнаду трошкова сахрањивања спроводи Надлежна служба Центра за социјални рад по службеној дужности или по поднетом захтеву.

**Члан 55.**

Мере социјалне укључености су активности које омогућавају превазилажење неповољне социјалне ситуације корисника новчане социјалне помоћи и једнократне новчане помоћи који је способан за рад, у смислу прописа о раду, прописа о запошљавању, прописа о пензијском и инвалидском осигурању, прописа који уређују образовање, прописа који уређују здравствену заштиту и прописа о професионалној рехабилитацији и запошљавању особа са инвалидитетом и којима се обезбеђује његова социјална укљученост.

**Члан 56.**

Ради обезбеђивања социјалне укључености корисника новчане социјалне помоћи и кориснике једнократне новчане помоћи надлежни орган јединице локалне самоуправе, у оквиру своје надлежности, спроводи мере и поједине активности: организује друштвено корисни рад, волонтирање, јавне радове, решава привремено или трајно проблеме становања корисника и чланова његове породице уз предлоге и мере дефинисане на основу процене водитеља случаја и потписаног споразума са корисником о активном превазилажењу његове неповољне социјалне ситуације.

Центар за социјални рад Оџаци као установа социјалне заштите која одлучује о праву на новчану социјалну помоћ и који води службену евиденцију корисника закључује протокол о сарадњи са носиоцима појединих активности из став 1. овог члана ради спровођења мера социјалне укључености, у складу са Законом о социјалној заштити.

**МАТЕРИЈАЛНА ПОДРШКА У НАТУРИ**

**Члан 57.**

Право на бесплатне пакете хране, хигијене, огрева, одеће и обуће има лице које је корисник права на новчану социјалну помоћ, као и друга лица у стању социјалне потребе, по стручној процени Надлежне службе Центра за социјални рад Оџаци.

**Члан 58.**

Поступак припреме и поделе бесплатних пакета хране, хигијене, огрева, одеће и обуће организује и спроводи удружење грађана, односно друго правно и физичко лице са којим општина Оџаци закључи уговор по окончаном поступку јавне набавке за избор пружаоца ове услуге.

**Члан 59.**

Правилником о праву на бесплатне пакете хране, хигијене, огрева, одеће и обуће дефинише се надлежност Службе Центра за социјални рад Оџаци за признавање права на исте, критеријуми за признавање права, те поступак за коришћење права који доноси пружалац услуге уз сагласност општинског већа општине Оџаци.

**Члан 60.**

Право на пакете хигијене признаје се на основу решења Надлежне службе Центра за социјални рад Оџаци.

**Члан 61.**

Опрема корисника за смештај у установу социјалне заштите или другу породицу обухвата одећу, обућу и трошкове за превоз корисника до установе, односно породице.

Право на опрему из става 1. овог члана има лице које се упућује на смештај у установу социјалне заштите или другу породицу, а ту опрему не може само обезбедити нити му је могу обезбедити сродници који су, према Породичном закону и другим прописима, дужни да учествују у њиховом издржавању.

**Члан 62.**

Право из члан 62. ове Одлуке признаје се за најнужнију опрему у одећи и обући која је неопходна за задовољење потреба у тренутку смештаја.

Под најнужнијом одећом и обућом из става 1. овог члана подразумева се: једно одело, један пар ципела, два пара чарапа, једна јакна, пижама, по две кошуље, поткошуље и доњи веш, а у зависности од пола, узраста и доба године у којој се смештање врши.

Право на најнужнију опрему у одећи и обући признаје се у висини стварних трошкова, а највише до износа просечне месечне нето зараде исплаћене у општини Оџаци у месецу који претходи месецу у коме се остварује право, односно у последњем месецу за који је објављен податак о просечној месечној заради.

Најнужнија одећа и обућа корисницима се може обезбедити и из залиха одеће и обуће Црвеног крста или других удружења грађана и из донација.

**Члан 63.**

Накнада трошкова превоза корисника и пратиоца приликом смештаја у установу социјалне заштите или другу породицу одређује се у висини цене превозне карте у јавном саобраћају уколико се користи јавни превоз или у висини од 10% прописане цене за литар погонског горива по пређеном километру.

**Члан 64.**

Поступак за остваривање права на опрему спроводи Надлежна служба Центра за социјални рад у Оџацима на основу исказаних потреба корисника и процене водитеља случаја приликом смештаја корисника у установу социјалне заштите или другу породицу, а на основу посебног Правилника који доноси Општинско веће општине Оџаци.

**Члан 65.**

Накнада трошкова превоза корисника и пратиоца приликом смештаја у установу

социјалне заштите или другу породицу одређује се у висини цене превозне карте у јавном саобраћају уколико се користи јавни превоз или у висини од 10% прописане цене за литар погонског горива по пређеном километру.

**Члан 66.**

Право на новогодишњи пакетић имају деца из социјално угрожених породица и

осетљивих група која имају пребивалиште на територији општине Оџаци.

Средства за новогодишње пакетиће обезбеђују се у буџету општине Оџаци у

складу са Одлуком о буџету, од донатора и из других извора.

**ПОСТУПАК ЗА ОСТВАРИВАЊЕ ПРАВА НА МЕРЕ МАТЕРИЈАЛНЕ ПОДРШКЕ**

**Члан 67.**

Поступак за остваривање права на мере материјалне подршке покреће се на

захтев корисника или по службеној дужности.

По захтевима за признавање права у првом степену решења доноси надлежно

одељење општинске управе.

**Члан 68.**

Корисник коме није признато право на мере материјалне подршке из ове Одлуке

има право жалбе у року од 15 дана.

По жалбама на првостепене одлуке одлучује у другом степену општинско веће

општине Оџаци у року од 30 дана.

**Члан 69.**

Надлежно одељење општинске управе општине Оџаци предлаже Општинском

већу правилнике којим се дефинишу материјално правна и процесно правна питања значајна за остваривање права и услуга предвиђена овом Одлуком.

Пружалац услуге који се обезбеђује поступком јавне набавке доноси правилник којим дефинишу материјално правна и процесно правна питања од значајна за остваривање уговорених услуга који је саставни део документације понуђача у поступку јавне набавке.

**ФИНАНСИРАЊЕ ПРАВА НА МЕРЕ МАТЕРИЈАЛНЕ ПОДРШКЕ**

**Члан 70.**

Средства за остваривање права на мере материјалне подршке у социјалној заштити

предвиђене овом Одлуком обезбеђују се:

* из буџета општине Оџаци
* виши нивои власти (Покрајина, Република)
* из других извора (партнерство са националним и међународним организацијама, донације, и сл.).

**Члан 71.**

Буџетом општине Оџаци се опредељују и средства за материјалне трошкове и зараде запослених који обављају послове на реализацији материјалне подршке у надлежној служби Центра за социјални рад Оџаци.

 **УНАПРЕЂЕЊА СОЦИЈАЛНЕ ЗАШТИТЕ**

**ПРОГРАМИ УНАПРЕЂЕЊА СОЦИЈАЛНЕ ЗАШТИТЕ**

**Члан 72.**

Општинско веће Општине Оџаци утврђује годишњи програм мера и активности за подстицај и развој постојећих и нових услуга социјалне заштите у складу са стратегијом коју доноси Влада Републике Србије и релевантним стратешким документима општине.

**Члан 73.**

За потребе унапређења социјалне заштите општине Оџаци,председник, у складу са Статутом општине Оџаци оснива Савет за социјалну заштиту, као међусекторско саветодавно тело.

Састав, надлежност, права и обавезе чланова Савета дефинишу се Решењем председника.

**Члан 74.**

Средства за финансирање програма унапређења социјалне заштите, укључујући и средства за примену, праћење и процену ефеката програма обезбеђују се у буџету општине Оџаци

.

 **ПРАЋЕЊА И ПРОЦЕНЕ КВАЛИТЕТА УСЛУГА ИМАТЕРИЈАЛНЕ ПОДРШКЕ**

**Члан 75.**

Поступак праћења и процене квалитета услуга и остваривања материјалне

подршке поверава се одељењу општинске управе општине Оџаци у чијој су надлежности послови из области социјалне заштите.

**ПРЕЛАЗНЕ И ЗАВРШНЕ ОДРЕДБЕ**

**Члан 76.**

Поступак за коришћење услуга и остваривање материјалне подршке води се по одредбама Закона о општем управном поступку,ако Законом о социјалној заштити није другачије одређено.

**Члан 77.**

Поступци за остваривање права и пружања услуга социјалне заштите који су започети, а нису окончани до дана ступања на снагу ове одлуке, окончаће се по одредбама Одлуке о правима у социјалне заштите ("Службени лист општине Оџаци", број 11/2013).

**Члан 78.**

Даном ступања на снагу ове одлуке престаје да важи Одлука о правима социјалне заштите из надлежности општине Оџаци ("Службени лист општине Оџаци", број 11/2013).

Правилници предвиђени овом Одлуком биће донети у року од 60 дана од дана њеног ступања на снагу.

**Члан 79.**

Ова одлука ступа на снагу осмог дана од дана објављивања у "Службеном листу општине Оџаци",а примењиваће се од 01.01.2018.године.

**СКУПШТИНА ОПШТИНЕ**

Број: 011-43/2017-II Председник Скупштине

Дана: 06.11.2017 године Горан Ђаковић

ОЏАЦИ